和人元夕
作者：王之望
朝代：宋

paragraphs: 長安百尺朱樓高，傳籌夜醉聞雞號。
金吾弛禁玉漏永，九衢遍走狂歡遨。
訪尋三曲選清唱，交結五陵皆大豪。
笑將千金買斗酒，輕若九牛亡一毛。
賦詩更作文字飲，止酒一篇羞和陶。
筆端百韵鬭奇險，坐上幾人推俊髦。
萬事轉頭成短夢，十年屈指如奔濤。
祇今衰老但悲感，長歌終日彈豪曹。